*……sz. napirend*

**Előterjesztve:** *Közoktatási, Közművelődési, Sport és Informatikai Bizottsághoz*

ELŐTERJESZTÉS

**A Képviselő-testület 2019. május 30-i rendes ülésére**

**Tárgy:** Javaslat a II. Kerületi Sport és Szabadidősport Nonprofit Korlátolt Felelősségű Társaság Feladatellátási Szerződésének módosítására.

**Készítette:** ……………...…………………………..

**Szentirmai-Zöld Máté**

társadalmi kapcsolatokért felelős

fejlesztési igazgató

**Egyeztetve:** …………………………………………

**Dankó Virág**

alpolgármester

**Látta:** …………………….……………………

**dr. Szalai Tibor**

jegyző

…………………….……………………

**dr. Murai Renáta**

igazgató, Jegyzői Igazgatóság

# *A napirend zárt ülésen történő tárgyalást nem igényel*

**Tisztelt Képviselő-testület!**

Budapest Főváros II. Kerületi Önkormányzat Képviselő-testülete a 9/2015.(I.29.) határozatával, 2015. február 1. napjával megalapította Budapest Főváros II. Kerületi Önkormányzat 100%-os tulajdonú társaságaként a II. Kerületi Sport és Szabadidősport Nonprofit Korlátolt Felelősségű Társaságot (a továbbiakban: Társaság), és elfogadta annak Alapító Okiratát. A Társaság 2015. március 5-én került bejegyzésre. Működésének fókuszában a kerületi sportélet szervezése, a sportcélú fejlesztések végrehajtása, a szponzori támogatások fogadása, a sportcélú pályázatokon való részvétel áll. A Társaság 2016. január 1-jétől – sportszakmai feladatainak bővítésével – a kerületi sportlétesítmények, vagyis a Kolozsvári Tamás Utcai Panoráma Sportközpont és a Pokorny József Sport- és Szabadidőközpont üzemeltetését is ellátja.

Kerületünk sportélete tovább gazdagodik, az infrastrukturális fejlesztések örömteli eredményeként két új helyszínnel bővülhet a Társaság feladatellátásának köre:

* A II. Kerületi Önkormányzat, a Magyar Kézilabda Szövetség és a Pilisi Parkerdő Zrt. együttműködésében megvalósuló fejlesztés eredményeképpen 2019. április 29-én a hűvösvölgyi Nagyréten átadásra került egy új szabadtéri kézilabdapálya, amely a jövőben kiváltja a lakossági sportolást és iskolai testnevelést szolgáló, szintén a Társaság üzemeltetésében lévő Nagyrét utcai sportpályát. Tekintettel arra, hogy az új sportpálya a II. kerületiek rekreációs tevékenységét, valamint a közelben lévő Remetekertvárosi Általános Iskola diákjainak sportolási lehetőségeit segíti elő, az önkormányzat közreműködik a létesítmény működtetésében.
* 2018 tavaszán kezdődött meg a Gyarmati Dezső Uszoda építése. Az önkormányzat célkitűzése a kezdetektől változatlan: a vízilabdautánpótlás-nevelésen alapuló, az iskolai és óvodai úszáslehetőség biztosítása mellett a hatalmas lakossági igényt is kiszolgáló, megfelelő kapacitással bíró, jól üzemeltethető uszodát építünk, amely a 2019 szeptemberében induló tanévtől kezdődően áll majd a II. kerületi lakosság illetve a környékbeli iskolák és óvodák rendelkezésére. A vadonatúj létesítményt – összehangolva a Pokorny József Sport- és Szabadidőközpont működésével – szintén a Társaság üzemeltetésébe szeretnénk adni.

A Társaság a fentiekben felsorolt sportszakmai tevékenységét, vagyis a sportlétesítmények üzemeltetésével kapcsolatos illetve a diák- és szabadidősporthoz kötött feladatok ellátását jelen előterjesztés tárgyát képező Feladatellátási Szerződésben rögzített feladatterv szerint látja el. A feladatok ellátásához szükséges finanszírozási feltételeket a mindenkor hatályos tárgyévi Üzleti Terv is rögzíti.

Az Önkormányzat költségvetési rendeletében minden évben külön költségvetési soron határozza meg, hogy a feladatok ellátásáért – a benyújtott éves költségvetési terv alapján – milyen mértékű támogatást biztosít. A támogatási összeg átadása tárgyévenként külön megkötendő pénzeszköz-átadási megállapodás keretében történik.

Kérem a Tisztelt Képviselő-testületet a határozati javaslat elfogadására!

**HATÁROZATI JAVASLAT**

A Képviselő-testület úgy dönt, hogy felhatalmazza a Polgármestert a Budapest Főváros II. Kerületi Önkormányzat és a II. Kerületi Sport és Szabadidősport Nonprofit Korlátolt Felelősségű Társaság között kötendő – jelen határozat mellékletét képező – Feladatellátási Szerződés aláírására a véglegesítéshez esetlegesen szükséges technikai jellegű módosításokkal.

**Felelős**: polgármester

**Határidő**: azonnal

**(***A határozati javaslat elfogadásához egyszerű többségű szavazati arány szükséges.)*

Budapest, 2019. május 21.

**dr. Láng Zsolt**

polgármester

határozati javaslat melléklete

**FELADATELLÁTÁSI SZERZŐDÉS**

amely létrejött

egyrészről **Budapest Főváros II. Kerületi Önkormányzat**

(1024 Budapest, Mechwart liget 1.)

adószáma: 15735650-2-41

statisztikai azonosítója: 15735650-8411-321-01

képviselő: Dr. Láng Zsolt polgármester (továbbiakban: Önkormányzat)

másrészről **II. Kerületi Sport és Szabadidősport Nonprofit Korlátolt Felelősségű**

**Társaság**

(1024. Budapest, Mechwart liget 1.)

adószáma:25149724-2-41

cégjegyzékszám: 01-09-202717

képviselő: Becsey Péter ügyvezető **(**továbbiakban Társaság)

a továbbiakban együttesen: **Felek** között az alulírott helyen és időben, az alábbi feltételek szerint

**Preambulum**

Budapest Főváros II. Kerületi Önkormányzat Képviselő-testülete a 2015. február 1. napjával megalapította a II. Kerületi Sport és Szabadidősport Nonprofit Korlátolt Felelősségű Társaságot és elfogadta az Alapító okiratát.

A Képviselő-testület a Magyarország helyi önkormányzatairól szóló törvény felhatalmazása alapján az önkormányzati sportfeladatok ellátására a megalakulást követően Feladatellátási Szerződést kötött 2015. április 1-jétől a II. Kerületi Sport és Szabadidősport Nonprofit Korlátolt Felelősségű Társasággal a sportszakmai feladatok ellátására. Az önkormányzati sportfeladatok tekintetében a Társaság tevékenységét a II. kerületi sportlétesítmények, a Panoráma Sportközpont (1023 Bp. Kolozsvári Tamás utca 11. Hrsz.: 14943/23), a Pokorny József Sport és Szabadidőközpont (1028 Bp. Szabadság út 51-57. Hrsz.: 51705/2), a Nagyrét Sportpálya (hrsz 011355/2), valamint a Nagyrét-utcai Sportpálya (1029 Bp. Nagyrét utca 4. Hrsz.: 50203) üzemeltetése, illetve a sportszakmai feladatok tekintetében elsősorban a diák- és szabadidősporthoz kötött feladatok, a sportreferensifeladatok ellátása jelenti. A Társaság feladatát képezi továbbá a 2019. évben átadásra kerülő Gyarmati Dezső Uszoda (1029 Bp. Máriaremetei út 224. hrsz. 51721), beruházással kapcsolatos feladatok ellátása, koordinálása, valamint az uszoda üzemeltetésének ellátása.

Magyarország helyi önkormányzatairól szóló 2011. évi CLXXXIX. törvény a kerületi sport és szabadidősport támogatását, sport és ifjúsági ügyeket nevesíti, mint önkormányzati sportfeladatokat. A sportról szóló 2004. évi I. törvény 55. § (1)-(2) egyértelműen fogalmazza meg hogy az önkormányzatoknak „működtetni kell a tulajdonát képező sport-létesítményeket.”

A II. Kerületi Sport és Szabadidősport Nonprofit Korlátolt Felelősségű Társaság évente összeállított üzleti- és feladattervét alapvetően a Panoráma Sportközpont, a Pokorny József Sport- és Szabadidőközpont, és a Gyarmati Dezső Uszoda üzemeltetésével kapcsolatos teendők, a létesítmények működtetéséhez szükséges feladatok teljesítéséhez, és a további stratégiai célkitűzések megvalósításához szükséges tárgyi és személyi feltételek megteremtése és biztosítása, az iskolások számára rendezett diáksport versenyek és egyéb sportesemények szervezése és rendezése, a sportreferensi tevékenység, a kerületben működő, és a fővárosi és egyéb központi sportszervekkel történő együttműködés határozza meg.

A Társaság az uszoda projekt lefolytatását, a sportlétesítményeinek üzemeltetését, illetve az ezekkel kapcsolatos feladatok ellátását, a diák és szabadidősporthoz kötött feladatokat jelen Feladatellátási Szerződésben rögzített feladatterv szerint látja el, az ehhez szükséges finanszírozást a mindenkor hatályos tárgyévi Üzleti Terv rögzíti.

1. **Az önkormányzat sporttal kapcsolatos feladatait meghatározza:**

- Magyarország helyi önkormányzatairól szóló 2011. évi CLXXXIX. törvény 13. § (1) bekezdés 15. pontja a helyben biztosítható közfeladatok körében ellátandó helyi önkormányzati feladatok közé sorolja a sport ügyeket.

- A sportról szóló 2004. évi I. törvény 55. §- a a sport hosszú távú fejlesztési koncepciójára való figyelemmel határozza meg a helyi önkormányzatok feladatait: a helyi sportfejlesztési koncepció alkotását és annak megvalósításáról történő gondoskodást.

*Ennek értelmében:*

*55. § (1) A települési önkormányzat - figyelemmel a sport hosszú távú fejlesztési koncepciójára -:*

*a) meghatározza* *a helyi sportfejlesztési koncepciót, és gondoskodik annak megvalósításáról,*

*b) az a) pontban foglalt célkitűzéseivel összhangban együttműködik a helyi sportszervezetekkel, sportszövetségekkel,*

*c) fenntartja és működteti a tulajdonát képező sportlétesítményeket,*

*d)* *támogatja az iskolai testnevelés és sporttevékenység gyakorlása feltételeinek megteremtését.*

*(2) támogatja az iskolai sportkörök működéséhez, vagy az ezek feladatait ellátó diáksport-egyesületek feladatainak zavartalan ellátásához szükséges feltételek megteremtését.*

*továbbá,*

*a) segíti a területén tevékenykedő sportszövetségek működésének alapvető feltételeit,*

*b) közreműködik a sportszakemberek képzésében és továbbképzésében,*

*c) segíti a sportági és iskolai területi versenyrendszerek kialakítását, illetve az e körbe tartozó sportrendezvények lebonyolítását,*

*d) adottságainak megfelelően részt vesz a nemzetközi sportkapcsolatokban,*

*e) közreműködik a sport népszerűsítésében, a mozgásgazdag életmóddal kapcsolatos sporttudományos felvilágosító tevékenység szervezésében,*

*f) közreműködik a sportorvosi tevékenység feltételeinek biztosításában.*

*A helyi önkormányzatok - figyelemmel a 49. § d) pontjában foglaltakra is - a sporttal kapcsolatos feladataik ellátásához a költségvetési törvényben és más, a sport állami támogatásáról rendelkező jogszabályok szerinti támogatásokban részesülnek.*

**2. A** **II. Kerületi Sport és Szabadidősport Nonprofit Korlátolt Felelősségű** **Társaság feladatainak meghatározása az önkormányzati sportfeladatok ellátásában**

**Általános feladatok**

* Kiemelt figyelmet fordít a nevelési-oktatási intézményekben folyó testnevelési és sportmunka feltételrendszerének javítására, a testi és szellemi fejlődés összhangjának elősegítésére.
* Fenntartja és működteti a tulajdonát képező, és a rábízott sportlétesítményeket
* Működteti, és folyamatosan fejleszti az óvodás korosztály életkori sajátosságainak megfelelő testnevelési feltételrendszert.
* Együttműködik a helyi sportszervezetekkel
* Javaslatot tesz a sport helyi fejlesztési koncepciójára
* Segíti a mindennapos testedzés megvalósítását.
* Megszervezi a diákolimpiai versenyrendszert, az egész tanéven át tartó, rendezvénysorozatot.
* Továbbá, különös figyelemmel kíséri, a lakosság szabadidősport feltételrendszerének folyamatos fejlesztésére, a fogyatékkal élők sportolási lehetőségeinek megteremtésére irányuló lehetőségeket.

**Az iskolai testnevelés, óvodai testi nevelés fejlesztésének tekintetében**

* Az iskolai sport helyi feltételrendszerének támogatása és a diáksport versenyrendszer működtetése.
* A diáksport versenyrendszer működtetése tekintetében, a programok helyszínének biztosítása, versenybírók megbízása, díjazás biztosítása.
* Eredmények megküldése az iskoláknak, fontosabb események, eredmények média megjelenésének biztosítása.
* Együttműködés a Budapesti, és Országos Diáksport Szövetséggel, illetve a Fővárosi Sport Ügyosztállyal.
* A mindennapos testedzés gyakorlati megvalósításának segítése, kihelyezett testnevelés órákkal a sportági lehetőségek bővítése, a szabadban végzett mozgásformák népszerűsítése.
* Háziversenyek, iskolák közötti bajnokságok szervezésének ösztönzése.
* A kiemelkedő tanulmányi és sport eredményt elért kerületi gyermekek díjazása, a „Diákgyőztesek” (Élen a tanulásban, élen a sportban) ünnepélyes átadó szervezése.
* A testnevelő tanárok kötelező időszakon túli tevékenységének ösztönzése, a munkaidőkeret teljesítésébe beszámítható tevékenységek egységes értelmezése, és végrehajtása.
* Az óvodás korosztály mozgásos tevékenységének és annak feltételrendszerének szakmai támogatása.

**A szabadidősport fejlesztésének lehetőségei**

* A sport civil szféra megerősödésének elősegítése.
* Kerületi – központi – lakóhelyi sportegyesületek, sportos mozgalmak támogatása.
* Lakóhelyi sportcsoportok, közösségek megalakulásának elősegítése.
* A kerületi szabadidősport események figyelemmel kísérése, a „Kerületi Kaptató” szervezési feladataiban együttműködés.
* A kerületi amatőr versenyek, bajnokságok szervezésének támogatása.
* Sportos mozgalmak beindítása (pl. kocogás, sportséta, túraversenyek).
* Időskorúak mozgáslehetőségeinek elősegítése, népszerűsítése, nyugdíjas klubok bevonása.
* Az egészséges életmód népszerűsítése, sportolási lehetőségek megismertetése.
* Közösségi sportprogramok szervezése

**A kerületi sportlétesítményekkel összefüggésben ellátandó feladatok**

**A Panoráma Sportközpont üzemeltetésével összefüggő feladatok**

* A szabadidős sportolási lehetőség biztosítása elsősorban a helyi sport kluboknak, lakosságnak.
* Tanórai, illetve tanórán kívüli iskolai sport támogatása, testnevelés órára, diákolimpia versenyekre a helyszín biztosítása
* A létesítmény folyamatos karbantartása, fejlesztése
* A sporttelep nonprofit jelleggel, veszteség nélküli üzemeltetetése *(*beleértve az időközönkénti felújításokat)

**A Pokorny József Sport- és Szabadidőközpont üzemeltetésével összefüggő feladatok**

* A szabadidős sportolási lehetőség biztosítása elsősorban a helyi sport kluboknak, lakosságnak,
* Tanórai, illetve tanórán kívüli iskolai sport támogatása, testnevelés órára, diákolimpia versenyekre a helyszín biztosítása
* A létesítmény folyamatos karbantartása, fejlesztése
* A sporttelep minél előbb nonprofit jelleggel, veszteség nélküli üzemeltetetése *(*beleértve az időközönkénti felújításokat)

**A Nagyrét Sportpálya üzemeltetésével kapcsolatos feladatok**

* A kerület lakosainak a szabadidő hasznos eltöltéséhez sportolási lehetőség biztosítása
* Tanórai iskolai sport támogatása, a helyszín biztosítása testnevelés órára
* A sportpark rendezett állapotának fenntartása

**A Nagyrét utcai sportpálya üzemeltetésével összefüggő feladatok**

A sportpálya a Társaság kezelésébe tartozik, de átmenetileg, határozatlan ideig nem lát el sportfunkciót. A sportpálya jövőbeni hasznosítása még bizonytalan.

**A Gyarmati Dezső Uszoda beruházással és üzemeltetésével kapcsolatos feladatok**

* A beadott TAO pályázattal kapcsolatos konzultáció és adminisztrációs feladatok
* A felépülő uszoda telkével kapcsolatos karbantartási feladatok
* Közreműködés a szükséges engedélyek megszerzésében
* Az uszoda elkészülte után és a szükséges próbaüzem alatt üzemeltetési feladatok ellátása.
* Az építtetői feladatok ellátása, közösen az Önkormányzattal.
* Az uszoda üzemeltetésével kapcsolatos feladatok ellátása

**3. A feladatellátás finanszírozása**

Az Önkormányzat minden évben költségvetési rendeletében külön költségvetési soron határozza meg, hogy a feladatok ellátásáért - a benyújtott éves költségvetési terv alapján - milyen mértékű támogatást biztosít. A támogatási összeg átadása tárgyévenként külön megkötendő pénzeszköz-átadási megállapodás keretében történik.

A feladatok ellátására a Feladatellátási Szerződésben rögzített feladatterv alapján támogatási összegre van szüksége a Társaságnak, amelyet részletesen minden évben a „Társaság” Üzleti Terve rögzít.

**4**. **A szerződés időtartama**

Felek jelen Szerződést 2019. május 31. napjától kezdődően határozatlan időre kötik.

1. **A szerződés megszűnése**
   1. A Szerződés megszűnik:
2. közös megegyezéssel történő megszüntetéssel,
3. a Társaság jogutód nélküli megszűnésével,
4. indoklás nélküli rendes felmondással 90 (kilencven) napos felmondási idővel,
5. a Szerződés azonnali hatályú felmondásával a jelen Szerződésben meghatározott esetekben.
   1. Az Önkormányzat a Szerződést azonnali hatállyal felmondhatja, ha

a) Társaság a jogszabályból vagy a Szerződésből eredő lényeges kötelezettségét felróható módon megszegi,

b) a Társaság csőd- vagy felszámolási eljárás, végelszámolás, önkormányzati adósságrendezési eljárás alá kerül,

c) a Társaság tevékenységét felfüggeszti vagy tevékenységét felfüggesztik,

d) a Társaság tevékenységét a jogi személlyel szemben alkalmazható büntetőjogi intézkedésekről szóló 2001. évi CIV. törvény 5. §-a alapján a bíróság jogerős ítéletében korlátozza,

e) a Társasság vezető tisztségviselője, tulajdonosa a Szerződés megkötését követően a Büntető Törvénykönyvről szóló 2012. C. törvényben meghatározott közélet tisztasága elleni vagy gazdasági bűncselekmény elkövetése miatt jogerős ítélet, illetve gazdálkodó szervezetben vagy gazdasági társaságban vezető tisztség betöltését kizáró foglalkozástól eltiltás hatálya alá kerül.

* 1. A Szerződés bármilyen okból történő megszűnése vagy megszüntetése esetén a Társaság köteles az Önkormányzattal vagy bármely általa megjelölt személlyel - a megszűnés időpontját megelőzően - együttműködni a feladatok átadás-átvétele és folyamatosságának lehetőség szerinti további biztosítása érdekében.
  2. Felek rögzítik, hogy a jelen szerződés megszűnésére vagy megszüntetésére irányuló bármely jognyilatkozat kizárólag írásban érvényes, és a másik fél általi tudomásszerzéssel válik hatályossá.

1. **Egyéb rendelkezések**
   1. Felek kötelezettséget vállalnak arra, hogy a Szerződés teljesítése érdekében kölcsönösen együttműködnek, folyamatosan és kölcsönösen tájékoztatják egymást minden, a jelen Szerződésben foglaltakra lehetséges kihatással bíró körülményről.
   2. Felek megállapodnak, hogy a Szerződést csak írásban, jelen Szerződéssel azonos formai szabályok szerint módosítják, a szóbeli vagy ráutaló magatartással történő szerződésmódosítás lehetőségét kifejezetten kizárják. Felek - a módosító megállapodáson túlmenően - a Szerződés hatályos rendelkezéseit minden módosítás alkalmával, a módosításokat is tartalmazó egységes szerkezetbe foglalják. Az egységes szerkezetbe foglalt Szerződés a módosító megállapodás elválaszthatatlan mellékletét képezi.
   3. A jelen Szerződés alkalmazásában minden értesítés, jognyilatkozat írásban teendő meg ajánlott-tértivevényes levél (amit kézbesítő –futárszolgálat, egyéb kézbesítő- igénybevétele esetén átvételi elismervény pótol) útján a Felek jelen Szerződésben írt címére. Az értesítés, nyilatkozat ajánlott-tértivevényes úton történt elküldés esetén abban az esetben is kézbesítettnek tekintendő a postára adástól számított ötödik napon, ha a tértivevény a címről (címváltozás bejelentése esetén a bejelentett új címről) „nem kereste”, „elköltözött”, „címzett ismeretlen” vagy „nem vette át” jelzéssel érkezik vissza. A kézbesítő igénybevételével kézbesített küldemény kézbesítettnek tekintendő, ha a címzett az átvételt megtagadta.
   4. Jelen Szerződés a Felek általi kölcsönös aláírással lép hatályba. Amennyiben a Szerződés aláírására nem egy időben és helyen kerül sor, a hatálybalépés időpontja az utolsó aláírás napja.
   5. Felek megállapodnak abban, hogy a Szerződés bármely pontjának érvénytelensége nem hat ki a Szerződés egészére, az nem érinti a Szerződés egyéb rendelkezéseinek érvényességét, kivéve, ha a Felek az érintett rendelkezések nélkül a Szerződést nem kötötték volna meg. A Felek jóhiszeműen együttműködnek annak érdekében, hogy az ilyen rendelkezést mindkét Fél számára elfogadható, érvényes rendelkezéssel helyettesítsék.
   6. A Felek megállapodnak abban, hogy a jelen Szerződésben szabályozott jogviszony keretében felmerülő vitáikat elsősorban békés úton próbálják meg rendezni. Ennek eredménytelensége esetén bármelyik Fél a hatáskörrel és illetékességgel rendelkező magyar bírósághoz fordulhat jogorvoslatért.
   7. A Szerződéssel kapcsolatban felmerülő költségeket és kiadásokat - a Szerződés eltérő rendelkezése hiányában - az a Fél viseli, akinek az érdekkörében a költség vagy kiadás felmerült.
   8. A Szerződésben nem szabályozott kérdésekben a Szerződésben megnevezett jogszabályokon túl a Polgári Törvénykönyvről szóló 2013. évi V. törvény, a számvitelről szóló 2000. évi C. törvény, és egyéb vonatkozó jogszabályok mindenkor hatályos rendelkezéseit kell alkalmazni.
   9. Abban az esetben, ha a Szerződés megkötésekor hatályos, a Szerződésre irányadó jogszabályt hatályon kívül helyezik, vagy úgy módosítják, hogy az új rendelkezésektől való eltérésre a Feleknek nincs lehetőségük (kógens rendelkezés), Felek a jelen Szerződés által szabályozott kérdésekben is a hatályon kívül helyezett jogszabály helyébe lépő, vagy módosított jogszabály új előírásait tekintik alkalmazandónak.
   10. A Szerződés 6 eredeti példányban, egymással mindenben megegyező tartalommal készült, melyből 3 példány a Társaságot, 3 példány az Önkormányzatot illeti meg.

A Felek a jelen Szerződést elolvasás és közös értelmezés után, mint akaratukkal mindenben megegyezőt jóváhagyólag írják alá, és egyidejűleg minden oldalát kézjegyükkel látják el.

**B u d a p e s t, 2019……………**

Önkormányzat részéről: Társaság részéről:

**Dr. Láng Zsolt Becsey Péter**

**polgármester ügyvezető**